Un copil de 4 ani a murit, sâmbătă, pe raza localităţii Mădăraş din judeţul Satu Mare, fiind lovit de o maşină în timp ce încerca să traverseze strada pe bicicletă, informează Inspectoratul de Poliţie Judeţean (IPJ).
Potrivit sursei citate, accidentul a avut loc pe Drumul Judeţean 108 L, în localitatea Mădăraş.
"În urma verificărilor efectuate, poliţiştii au constatat faptul că un conducător auto de 35 de ani, din judeţul Maramureş, ar fi accidentat mortal un minor de 4 ani, care s-ar fi aflat în traversarea drumului public, pe bicicletă. Conducătorul auto a fost testat cu aparatul etilotest, fiind indicată o concentraţie de 0,03 mg/l alcool pur în aerul expirat", precizează sursa citată.
Cercetările sunt continuate sub aspectul săvârşirii infracţiunii de ucidere din culpă.